בטקס מרגש במעמד נשיא המדינה, מר ראובן רובי ריבלין העניק הנשיא לזוג כהן, המתנדב זה למעלה מ- 30 שנה ברמלה במסירות ובאהבה, את אות הנשיא למתנדבים מצטיינים. בפרס זכו 12 יחידים וקבוצות שנבחרו מתוך מאות שניגשו על ידי ועדה מייעצת בראשות הרמטכ"ל לשעבר, רא"ל במיל' בני גנץ.
ראש העיר רמלה הנבחר, מר מיכאל וידל ורעייתו אירית, נכחו באירוע המרגש וכיבדו את המתנדבים בנוכחותם.
ראש העיר מיכאל וידל: "אני מברך את הזוג כהן על התנדבותם רבת השנים לטובת הקהילה ברמלה, הפרס והמעמד הוא תעודת כבוד לעיר ולמערך ההתנדבות המפואר הפועל בה. כמי שגדל בבית שחינך לערך ההתנדבות, אוסיף ואשקיע במערך המתנדבים שהוא ליבה הפועם של העיר רמלה".
מנהל המחלקה לשירותים חברתיים אייל קהלני: ״ברכות לזוכים. שאול ובלה כהן מודל להתנדבות ברמלה. זהו הישג חמישי למערך המתנדבים ביוזמת יחידת ההתנדבות העירונית בשלוש השנים האחרונות והיד עוד נטויה".
מנהלת יחידת ההתנדבות העירונית הילה ירושלמי, מי שיזמה ופעלה להגשת הפרס, ציינה:״אני גאה ומתרגשת מעצם קבלת פרס אות הנשיא למתנדב פעם שנייה בתוך שנתיים. זה מעיד על ההון האנושי המתנדב ברמלה ועל כך שתרבות הנתינה הרמלאית הצליחה לחדור שוב אל לב חברי הוועדה, ברכות לזוכים שאול ובלה כהן - זכייתכם הביאה הרבה כבוד לעיר".
עוד נכחו בטקס: עו"ד מזל בנדח,רכזת שי"ל, מתנדבים ובהם זוכי אות הנשיא הקודמים מרמלה: סוזי בכר ועווד אלחורי וכן חברים ובני משפחת הזוג הזוכה. צילם באהבה ובהתנדבות: אבי ניניו מתנדב ברמלה.